Studente in Indië beseer in betoging oor klasgeld | Netwerk24
Studente in Indië beseer in betoging oor klasgeld
06 Januarie 2020 17:09
Talle studente van 'n universiteit in Nieu-Delhi is Sondag beseer toe hulle in 'n betoging oor klasgeld slaags geraak het met 'n jeugbeweging wat noue bande met die Indiese regerende party, Bharatiya Janata-party (BJP), het.
Sahiba Mazid, 'n student van die Jawaharlal Nehru-Universiteit (JNU), wat in een van die koshuise vasgekeer was, beweer dat gemaskerde mans daar ingestorm het.
Die studente blameer lede van die Akhil Bharatiya Vidyarthi Parishad (ABVP), jeugvleuel van die Hindoe-nasionalistiese organisasie Rashtriya Swayamsevak Sangh, vir die geweld.
Die organisasie ontken dat hy die geweld gestook het en sê die studente het sy lede aangeval.
JNU is een van Indië se toonaangewende universiteite en het 'n geskiedenis van linkse aktivisme. Daar was ook voorheen protesoptogte teen Narendra Modi, die eerste minister, toe studente gemeen het dat hulle van hul vryheid van spraak ontneem word.
Nirmala Sitharaman, die minister van finansies, het die voorval op sosiale media ten sterkste veroordeel. Sy het daarop gewys dat die universiteit bekend is om sy debatte en meningsverskille, maar nie vir geweld nie.
Die protes teen die verhoogde klasgeld het reeds in November kop uitgesteek toe honderde studente op die kampus hul geld teruggeëis "omdat tersiêre onderrig onbekostigbaar geword het". – Reuters